मैं ईंट-भट्ठा पर ईंट पथाई (बनाने) का काम सपरिवार करता हूँ। इसी संदर्भ में दशमी के एक दिन बाद 7 जोड़ा मुसहर मजदूर अरविन्द यादव के ईंट-भट्ठा 'एस0बी0एफ0'' मार्का भट्ठा पर काम करने गया, जो पहाड़पुर-मुडि़यार, थाना-सैदपुर, जिला-गाजीपुर, उत्तर प्रदेश में पड़ता है। हम लोगों को किराया व काम करने हेतु 13,000/- रुपया नगद अग्रिम (एडवांस) दिया। उसी समय 300/- रुपया प्रति हजार ईंट पथाई पर सौदा भी तय किया गया था, लेकिन भट्ठा मालिक अरविन्द यादव व उनके पार्टनर पप्पू यादव दो सप्ताह बाद पैसा देने में आना-कानी करने लगे तथा गाली-गलौज देते हुए मार-पीट भी करना शुरू कर दिया। इन दो सप्ताह के बीच में केवल सप्ताहिक खोराकी के लिए 250/- रुपया प्रति जोड़ी दे रहा था। दवा व भोजन पकाने के ईंधन तथा खर्च मांगने और हिसाब करने के लिए बोलने पर मुझे बांधकर अरविन्द यादव मारता था और मेरी बहन विट्टन, पत्नी-मक्कलू को कमरा में बंदकर मारपीट भी किया और रात भर उसे उसी में बंद रखा, सुबह देखे तो उसका कपड़ा फटा व अस्त-व्यस्त था। हम भाई अब क्या बताये, उस दृश्य को यादकर अपने-आप में लज्जा महसूस करता हूँ। किसी प्रकार वहां सप्ताह भर रहे और मौका पाकर 7 जोड़ा भाग गये। उस भट्ठा पर हम लोग लगभग तीन महीना काम किये है।